কচ্ছের পূর্বতম অংশে লিটল রণ-এর পরিচিতি এক বিরল প্রজাতির বুনো গাধার অভয়ারণ্য হিসেবে। এই জঙ্গল মরুভূমির বাস্তুতন্ত্রের এক ব্যতিক্রমী উদাহরণ। মূলত বাবলা জাতীয় উদ্ভিদ এবং ঘাস-গুল্মের আশ্রয়ে বুনো গাধা ছাড়াও চিঙ্কারা, কৃষ্ণসার, নীলগাই প্রভৃতি তৃণভোজী এবং শিয়াল, মরু শিয়াল, মরু বিড়ালের মতো মাংসাশী প্রাণীদের বাস। আর আছে কানঠুটি, গগনভেড়, ক্রৌঞ্চ, সারস, ঈগলের ওড়াউড়ি। পশ্চিমে আদেসর বা পূর্বে বাজানা রেঞ্জ অফিস থেকে অনুমতি নিয়ে ঘুরে নেওয়া যায় এই অভয়ারণ্য। ধোলাভিরা থেকে আদেসর খুব দূরে নয়, তবে আদেসর বা বাজানা— কোথাও রাত্রিবাসের সুব্যবস্থা নেই। সে ক্ষেত্রে উচিত হবে বাজানা রেঞ্জের কাছাকাছি দাসাদাতে ভাভনা রিসর্ট বা রণ রাইডার্সের ব্যবস্থাপনায় জঙ্গলটি ঘুরে দেখার।